Мануел Бандейра
Миг в едно кафене

Превод от португалски: Александър Муратов, Атанас Далчев, 1968

chitanka.info

Когато погребението мина,

мъжете, насъбрани в кафенето,

свалиха шапка машинално.

Те поздравяваха разсеяно смъртта.

Обърнали се бяха всички към живота,

пленени от живота,

повярвали в живота.

Един от тях свали обаче шапката си бавно,

със дълъг поглед към ковчега,

Той знаеше — животът е вълнение жестоко и безцелно,

животът е измяна,

и поздравяваше материята вечна,

която преминаваше край него:

завинаги освободена от угасналия дух.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.